Capitulum generale anno Domini millesimo quadringentesimo trigesimo quinto. ORATIONES 1.  Pro sanctissimo… *etc. ut in anno* 1431. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO] GENERALIS 6.  Cum Ordo noster… *etc. ut in anno* 1411, *n° 7. [DIFFINITIONES SPECIALES] 7.  Abbatem de Obazina, qui in animae suae detrimentum et scandalum Ordinis praeter et contra voluntatem generalis Capituli retinet magnas pecuniarum summas, quas ex contributionibus Ordinis a diversis abbatibus et monasteriis recepit ; qui etiam pluries citatus ad generale Capitulum contumaciter venire contempsit, praesens generale Capitulum excommunicat, excommunicatumque per omnes Ordinis personas super hoc per abbates de Valentia et de Bonavalle Pictaviensi requirendas, in omnibus locis de quibus ipsis videbitur expedire, districte praecipit et mandat publice denuntiari. Et nihilominus quia idem abbas excommunicationis sententiae innodatus se praesumpsit divinis damnabiliter immiscere, irregularitatis notam ex hoc notorie incurrendo, idem Capitulum ipsum a statu et dignitate abbatiali deponit, praedictisque de Valentia et de Bonavalle abbatibus districte praecipit et mandat, ut praefato monasterio de Obazina de abbate sufficienti et idoneo secundum Ordinis statuta quantocius providere non omittent, invocato ad praemissa, si necesse fuerit, quorumcumque iudicum ecclesiasticorum aut saecularium auxilio et favore. 8.  Abbatibus de Gimundo et de Bardonis committit et mandat generale Capitulum, quod se informent si contractus, quem abbas de Nizorio facere intendit cum illustri comite Fuxi super permutatione quartae partis villae Bononiae, dicto monasterio de Nizorio pertinentis, pro quadam alia terra seu terris quam seu quas a praefato domino comite dictus abbas de Nizorio in recumpensationem dictae quartae recipere intendit, sit ipsi monasterio de Nizorio utilis et expediens, et quod super hiis compererint, referant proximo futuro Capitulo generali. 9.  Quia constat generali Capitulo tum ex processu facto per abbatem de Gimundo virtute commissionis domini Morimundi visitatoris et superioris immediati monasterii Bardonarum, Auxitanensis dioecesis, tum etiam ex depositionibus fratris Bertrandi de Artiguhenta, prioris et fratris Ioannis de Gasena, monachorum dicti monasterii, procuratorum et nuntiorum ad hoc specialiter destinatorum, prout de eorum sufficienti potestate constet instrumento publico per eosdem exhibito, quod persona fratris Arnaldi abbatis monasterii de Scala Dei, Tarbiensis dioecesis, est ipsi monasterio de Bardonis pastoris solatio destituto valde expediens, utilis et necessaria. Eapropter electionem seu vocationem de dicto fratre Arnaldo ad regimen dicti monasterii de Bardonis unanimi voto et consensu conventus eiusdem factam praefatum generale Capitulum approbat, ratificat et confirmat, committens et mandans praescripto abbati de Gimundo, quatinus auctoritate et in plena memorati generalis Capituli potestate regimen et administrationem, et realem ac corporalem possessionem saepedicti monasterii de Bardonis et pertinentium suorum, in spiritualibus et temporalibus, praenominato fratri Arnaldo consignet et tradat, et cuncta alia exerceat et expediat, quae circa huiusmodi promotionem fuerint opportuna, praefatum abbatem citans ad proximum futurum Capitulum generale. 10.  Abbatibus de Grandisilva, de Flarano ac magistro regenti collegii Tolosani, et duobus ex eis, altero impedito, committit et mandat Capitulum generale quod compellant per censuras Ordinis et omnes iuris et iustitiae vias, invocato etiam si opus fuerit, auxilio iudicum ecclesiasticorum et brachii saecularis, quoscumque abbates occitanae linguae, Vasconiae et aliarum partium, de quibus mittendi sunt scolares ad dictum collegium, quod eos illuc mittere non omittant cum bursis in Ordine solitis, infra festum proximum Omnium Sanctorum, et quod scolares contribuant in reparatione capellae ipsius collegii. 11.  Committitur abbati de Fontemorum, quod compellat abbatem de Barzella ad tradendum et solvendum fratri Ioanni Bouchin, monacho dicti monasterii de Barzella, summam 12 francorum et etiam bladi quantitatem, quas eidem annuatim solvere promisit ad sustentandum necessitates suas, durante gravissima infirmitate leprae qua detinetur ; et etiam citetur idem abbas ad comparendum in proximo futuro Capitulo generali, petitionibus ei fiendis Ordinis ex parte ibidem responsurus. 12.  Domino Pontigniaci et abbati Quinciaci, et cuilibet eorum in solidum committit Capitulum generale, quatinus inquirant si tractatus in certis litteris sigillatis sigillis abbatis et conventus monasterii de Fontaneto contentis, inter dictos de Fontaneto et Hugonem de Dampetra sit utilis pro dicto monasterio de Fontaneto, super quo oneratur conscientia ipsorum, et quod inde repererint vel fecerint, referant Capitulo generali. 13.  Abbatibus de Grandisilva et de Gimundo committit generale Capitulum quod se informent, si concessio cuiusdam grangiae, quam fecerunt abbas et conventus de Bolbona cuidam nobili Arnaldo Guillelmi per modum feudi, sit monasterio de Bolbona expediens et utilis, et quod… etc. *ut supra*. 14.  De Fontaneto, de Quinciaco, de Rigniaco, et de Escarleis monasteriorum abbatibus committit generale Capitulum, quatinus omnes et singulas nostri Cisterciensis Ordinis personas regulares utriusque sexus, quas repererint obligatas vel legitime teneri domino Pontigniaci et suo conventui, in aliquibus pecuniarum summis vel rebus aliis… *etc. ut in forma consueta*. 15.  Cum fratre Ioanne Pardi, monacho expresse professo monasterii de Gimundo, qui per mundum apostatando certo tempore damnabiliter vagabundus extitit, generale Capitulum misericorditer dispensat, dum tamen poenitentiam super hoc condignam humiliter peregerit, iuxta discretionem abbatis sui, ut ad omnes Ordinis actus legitimos, praeter abbatiatum, voces, gradus et administrationes restituatur et admittatur. 16.  Domino Morimundi generale Capitulum committit, quatinus compellat per censuram Ordinis abbatem de Escureyo ad habendum monachos sufficientes ad divinum servitium decenter persolvendum, et providendum eisdem in victu et vestitu et aliis sibi necessariis. Ad reparandum insuper monasterium suum per omnia penitus desolatum ; et cum hiis etiam persolvendum expensas, quas frater Ioannes Mercuri fecit in carcere in castro domini Vadimontis in loco de monasterio Sursaul. Et quod dictus abbas per idem generale Capitulum citatus ad Capitulum anno 1434 celebratum nec praesens Capitulum se praesentavit ut debebat, ipsum Capitulum declarat eum contumacem et periurum, ac etiam excommunicatum, ipsumque dominus Morimundi faciat excommunicatum publicari. 17.  Omnes quidem gratias quascumque per abbatem Clariloci, commissarium in hac parte domini Cisterciensis, factas sorori Ermengardi moniali monasterii monialium de Fristorff, quae sunt contra honestatem, statum, formam et observationes regulares nostri Cisterciensis Ordinis et quae in dedecus ipsius Ordinis possunt verti, generale Capitulum cassat, annullat et penitus revocat. Insuper ipsum Capitulum inhibet abbatissae dicti monasterii de Fristorff sub poena excommunicationis, ne quovis modo absolvat dictam sororem Ermengardem si, quod absit, aliquas sententias excommunicationis commiserit, nec etiam praesumat dispensare cum eadem. 18.  Abbati de Berdonis, Auxitanensis dioecesis, districte praecipitur per generale Capitulum, quatinus fratrem Alexandrum de Cenato, monachum dicti monasterii de Berdonis expresse professum, si tamen sua merita hoc requirant aut suffragentur, iuxta arbitrium conventus dicti monasterii vel saltem maioris et sanioris partis ipsius monasterii, ad generale studium Tolosanum continuo quinquennio ibidem remansurum, infra festum Omnium Sanctorum proxime futurum, cum bursa et expensis decentibus destinet, universis quibuscumque excusationibus postpositis. 19.  Attento senio abbatis de Uterina valle ipsum per totam vitam a via ipsius Capituli, dum tamen contributiones sibi et suo monasterio impositas vel imponendas mittere non differat anno quolibet per certum et fidelem nuntium, ad praefatum generale Capitulum. 20.  Abbatibus monasteriorum de Silvacana et de Vallecrescenti committit generale Capitulum, quatinus se informent quantocius commode poterunt, si unionem monasteriorum monialium videlicet Beatae Mariae de Molegesio, Arelatensis dioecesis, et de Sancta Cruce, civitatis Aptensis, fieri expediat ; et quod inde repererint, fideliter referant anno futuro Capitulo generali. 21.  Generale Capitulum cum fratre Odone Godeti, monacho expresse professo monasterii de Pratea, fide digno relatu ad plenum informatum, quod poenitentiam sibi iniunctam propter apostasiam, quam per saeculum vagabundus discurrens habitu regulari dimisso evagavit, humiliter cum effectu adimplevit, misericorditer dispensat ut hiis non obstantibus, omnes Ordinis voces, administrationes, etiam abbatiatum, si contingat, valeat adipisci. 22.  Abbati et conventui de Ardorello conceditur per generale Capitulum, quatinus per tres continuos annos solvere non teneantur contributionem, nisi dumtaxat anno quolibet dictis tribus annis durantibus, dimidium florenorum pro quolibet milliari impositarum seu imponendarum contributionum, dum tamen quotas praedictarum contributionum totius elapsi temporis usque nunc eos concernentes, secundum gratiam per dominum Cistercii ultimo defunctum eisdem factam integre persolverint. 23.  Abbati et conventui de Boillanis concedit generale Capitulum, quatinus anno quolibet usque ad triennium solummodo de et pro contributionibus Ordinis solvant unum florenum, dum tamen in fine dicti triennii anno videlicet currente 1438 se praesentet et sit in eodem Capitulo generali Cistercii celebrando. 24.  De Silvacana et de Vallecrescenti monasteriorum abbatibus committitur per generale Capitulum, quatinus ad plenum se informent, si expediat monasterio Aquaebellae confirmationem fieri concessionis grangiae de Frayssineto, et quod super id repererint referant futuro Capitulo generali. 25.  Per generale Capitulum committitur domino Morimundi, quatinus moniales monasterii de Fristorff eidem immediate subiecti, habilitatione indigentes habilitet, dum sibi videbitur expedire, easque, si opus sit, super irregularitate dispenset, in ipsius generalis Capituli plenaria potestate. 26.  Electionem et confirmationem abbatis de Regali monte noviter factas per abbatem de Karoliloco, commissarium in hac parte domini Cistercii, patris abbatis dicti monasterii Regalis montis, ut in decreto super hoc confecto per praedictum de Karoliloco plenius continetur, generale Capitulum approbat, ratificat et confirmat. 27.  Super apostasia quam fratres infrascripti monachi expresse professi monasterii de Pratea damnabiliter discurrendo vagabundi per saeculum incurrerunt, Philippus videlicet Renulphi per annum integrum, Odetus Godeti per semi annum, Petrus Camen per mensem, Ioannes Protin per sex hebdomadas, Ioannes Barrat per tres septimanas, et Ioannes Morandi per septem dies, generale Capitulum misericorditer, ac etiam super irregularitate, si quam contraxerunt, aut alter contraxit se divinis immiscendo, dispensat, quatinus ad omnes gradus Ordinis, officia, voces et administrationes, abbatiali dignitate seclusa, restitui valeant pariter et assumi. 28.  Abbates de Palatio Sanctae Mariae, et de Albigniaco, qui per abbatem de Fontemorum auctoritate Ordinis ad praesens generale Capitulum citati, minime comparuerunt in eodem, idem Capitulum ipsos et quemlibet ipsorum contumaces reputat, ipsosque excommunicat, ac in suis et aliis Ordinis monasteriis, necnon aliis locis de quibus expedire videbitur, mandat excommunicatos per quascumque Ordinis personas super hoc requirendas denuntiari. Praedictos abbates et quemlibet ipsorum ad immediate generale Capitulum peremptorie citet visuros et audituros per dictum Capitulum contra ipsos procedi, prout fuerit iuris et rationis. 29.  Generale Capitulum constituit melioribus modo et forma quibus fieri potest procuratores Ordinis durante sacro Basileensi concilio, in omnibus et singulis querelis ac negotiis quibuscumque motis et movendis, ipsum Ordinem et personas eiusdem ad ipsorum quaecumque agenda concernentibus, de Claravalle, de Fossa nova, de Bonavalle Ruthenensi et de Cherreto monasteriorum ipsius Ordinis abbates, necnon fratres Nicolaum priorem de Fonte salutis, Ioannem de Bragella eiusdem Ordinis monachos, ac etiam venerabiles discretos viros magistros Robertum de Bardella, Ioannem Leodegarii, Iacobum de Albigniaco, cum potestate substituendi, prout in forma cum clausulis opportunis. 30.  Generale Capitulum considerans diuturnam durationem concilii Basileensis, volensque illis qui pro dicto Ordine sunt in dicto concilio de expensis providere, committit domino Cistercii, quod imponat super Ordinis monasteria utriusque sexus unum subsidium pro huiusmodi expensis supportandis, similis valoris et quantitatis quorum fuit ultimum subsidium pro huiusmodi expensis novissime impositum, districte mandans omnibus et singulis abbatibus et abbatissis Ordinis, quatinus quotas eisdem de dicto subsidio imponendas indilate satisfacere non omittant illi vel illis, qui ad ipsas recipiendas per ipsum erunt deputati. 31.  Cum sorore Maria de Camera moniali monasterii Bituminis, quae quidem de contagione carnis quondam extitit convicta propter quod a novem mensibus citra retruditur carceri, generale Capitulum pietate motum misericorditer dispendat, abbatissae dicti monasterii de Bitumine mandans districte praecipiens, quatinus dictam sororem Mariam de carcere removeat aut removeri faciat et extrahi, et ad Ordinis actus legitimos atque gradus, seclusa tamen abbatiali dignitate, restituatur pariter et admittatur. 32.  Monasteriorum de Firmitate, de Buxeria et de Maceriis abbatibus committendo mandat generale Capitulum, quatinus singulas nostri Cisterciensis Ordinis utriusque sexus regulares personas, quas reperient obligatas seu legitime teneri domino Cistercii et suo conventui in aliquibus pecuniarum summis vel rebus… *etc. ut in forma consueta*. 33.  Generale Capitulum cum fratre Francisco Bertini, monacho expresse professo monasterii Sancti Sulpitii, qui quidem per fere quatuor menses apostatando vagabundus extitit per saeculum, misericorditer dispensat ut hoc non obstante, quia propter hoc iniunctam poenitentiam humiliter relatu proprii sui abbatis devote peregit, ad decentes Ordinis actus, administrationes et gradus, abbatiatu dumtaxat secluso, admitti valeat et assumi. 